**Johan Fredrik Odfjell** (født 26. august 1948) fra Bergen er en norsk siviløkonom og næringslivsleder. Han var tidligere styreleder i Orkla ASA (2002–2006).

Roller i næringslivet
---------------------

Odfjell har hatt en rekke tunge verv i norsk næringsliv. Fra 1986 til 1989 var han administrerende direktør i Vesta-gruppen A/S, etter å ha ledet Investa fra 1980. I 1989 til 1994 var han viseadministrerende direktør i Skandia Group. I 2003 var han styreleder i Nera ASA og Norges Handels og Sjøfartstidende (NHST). I tillegg var han menig styremedlem i Bergesen d.y. og nestleder i Det Norske Veritas. Pr 29. mai 2006 hadde han ingen av disse vervene. Derimot var han styremedlem ved Den Nationale Scene, og det børsnoterte selskapet Roxar. Han har tidligere vært styreleder i Amersham, Nycomed, If Skadeforsikring, Star Shipping, UMOE og J. Martens, og styremedlem i Senter for Samfunns- og næringslivsforskning.

Utdanning
---------

Odfjell er utdannet siviløkonom fra Norges Handelshøyskole og har en MBA fra Harvard Business School.[]

Kontroverser
------------

### Etterlønnsavtale i Statoil

Da Odfjell i 2006 ble aktuell som ny styreleder i Statoil, ble han kritisert for sin etterlønnsavtale med Vesta. Avtalen gir ham en etterlønn på 750.000 kroner i året – eller 14,2 millioner over 19 år. Avtalen ble inngått i 1994 og varer til 2013. Stortingsrepresentanter fra Ap og SV, samt tillitsvalgte i Statoil krevde at Odfjell måtte gi fra seg fallskjermen, noe han nektet. I månedsskiftet mai-juni ble det kjent at LO-leder Gerd-Liv Valla krevde overfor Stoltenberg-regjeringen at en annen kandidat enn Odfjell burde velges som styreleder i Statoil. 31. mai 2006 trakk Odfjell seg som aktuell kandidat til styreledervervet.

### Orkla

Da Odfjell var styreleder i Orkla i 2005, ble rekrutteringsrådgiveren Fred O. Jacobsen benyttet til å finne ny konsernsjef i Orkla, og det var angivelig Odfjell som fikk Jacobsen til å begynne å jobbe for Orkla.

### Konflikt med Den Nationale Scene

I 2016 kritiserte Odfjell Den Nationale Scene i Bergen i forbindelse med teaterstykket *Vår ære/Vår makt*. Stykket er en moderne versjon av Nordahl Griegs Vår ære og vår makt hvor Tore Vagn Lid er en av forfatterne. Odfjell mente at stykket gav en feilaktig framstilling av hans bestefar, Fredrik Odfjell, som var norsk skipsfører og skipsreder. Odfjell ga uttrykk for dette til publikum i salen i forbindelse med fremføring av teaterstykket 23. februar 2016, og til ansatte på DNS. DNS gikk med på å ta bort en plansje som indikerte at skipet Ajax (som ble torpedert) tilhørte Odfjell.

Referanser
----------

1. ↑  «Lever fett på Vesta-fallskjerm». *Bergens Tidende*. 30. mai 2001. Arkivert fra originalen 7. mars 2016. Besøkt 7. mars 2016.
2. ↑  «Headhuntet av sin egen hode-jeger». *E24*. 4. august 2015.
3. ↑  Lid, Tore Vagn. «Når det går på æren løs for makten: sensurens ekko 1935 – 2016». *Bergens Tidende*. Besøkt 6. mars 2016.
4. ↑  «Måtte endre teaterforestilling etter klage fra skipsreder». *Dagbladet.no* **(norsk)**. 5. mars 2016. Besøkt 2. november 2019. «Johan Fredrik Odfjell har gått ut og ment at stykket gir feil framstilling av hans bestefar, Fredrik Odfjell, som var norsk skipsfører og skipsreder. ... Hun [teatersjef Haaland] presiserer at dette bare er én av 250 plansjer og at DNS ikke har endret på forestillingen.»
5. ↑  «Måtte endre teaterforestilling etter klage fra skipsreder». *Dagbladet*. 5. mars 2016.

Eksterne lenker
---------------

* VG: Tvang Odfjell til å trekke seg